Malema: SA is ‘piesangrepubliek’Die geskorste ANC-jeugligaleier, Julius Malema, sê Suid-Afrika is ŉ ‘piesangrepubliek’ wat nie die wet gehoorsaam nie en dat president Jacob Zuma se prioriteit is om elke jaar te trou. “Niemand is bo die reg verhewe nie – nie die weermag, nie die presidensie en die parlement nie. Elke besluit van die hof moet gerespekteer word,” het Malema gister aan sowat 60 gegriefde weermaglede in Lenasia, suid van Johannesburg, gesê. “Ons moet die howe respekteer, maar die leiers van die piesangrepubliek respekteer nie die howe nie.” Hy sê die regering het by drie geleenthede nie aan hofbevele voldoen nie. Hy sê die regering het nie die DA met bewyse voorsien in die korrupsiesaak teen Zuma nie; handboeke is nie betyds afgelewer nie; en die 1 100 soldate wat in 2009 op spesiale verlof geplaas is nadat hulle ŉ optog by die Uniegebou het, is nie heraangestel nie. Malema sê vertroue in die land se leierskap moet herstel word. “Julle opperbevelvoerder [Zuma] is besig met ander dinge. Julle is minder van ŉ prioriteit. Almal van ons is minder van ŉ prioriteit. Ek weet nie wat is sy prioriteite nie, miskien om elke jaar te trou. Hy spesialiseer daarin. Miskien is dit was reg gaan vir hom.” Malema het Zuma weer as ŉ diktator bestempel en gesê hy word ryker en ryker terwyl diegene wat hy regeer armer en armer word. Malema het benadruk dat hy een die Friends of the Youth League (FYL) nie beplan om die weermag te gebruik om ŉ staatsgreep uit te voer of anargie te saai nie.